V Evropi je najprej podpisal pogodbo z italijanskim prvoligašem Udinesejem. Leta 2002 ga je selektor Jomo Sono uvrstil med potnike na Svetovno prvenstvo. Selektorjevo zaupanje je upravičil s tem, ko je zabil zmagoviti gol proti Sloveniji in s tem južnoafriško reprezentanco popeljal do zgodovinske prve zmage na Svetovnih prvenstvih. Kljub relativno uspešnim igram v dresu z državnim grbom pa v klubu ni dosegal podobnih uspehov. Pri Udineseju so ga zato od januarja 2004 do junija 2005 posodili dvema manjšima italijanskima kluboma, Salernitani in Empoliju. Zatem se je kot posojeni igralec preselil na Švedsko k ekipi Djurgårdens IF, za katero pa je odigral le 5 tekem. Decembra 2005 je dokončno zapustil klub iz Vidma in se vrnil nazaj v domovino, kjer se je pridružil klubu Orlando Pirates.